ข้อบัญญัติองค์การบริหารส่วนตำบลค้อทอง เรื่อง การขุดดินและถมดิน พ.ศ. 2560

ข้อบัญญัติองค์การบริหารส่วนตำบลค้อทอง
เรื่อง
การขุดดินและถมดิน
พ.ศ. ๒๕๖๐[๑]

โดยที่เป็นการสมควรตราข้อบัญญัติองค์การบริหารส่วนตำบลค้อทอง
ว่าด้วยการขุดดินและถมดินในเขตองค์การบริหารส่วนตำบลค้อทอง

อาศัยอำนาจตามความในมาตรา ๗๑ แห่งพระราชบัญญัติสภาตำบลและองค์การบริหารส่วนตำบล
พ.ศ. ๒๕๓๗ ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล
(ฉบับที่ ๕) พ.ศ. ๒๕๔๖ ประกอบกับมาตรา ๘ (๑) มาตรา ๑๗ มาตรา ๑๘ และมาตรา ๒๖
แห่งพระราชบัญญัติการขุดดินและถมดิน พ.ศ. ๒๕๔๓
องค์การบริหารส่วนตำบลค้อทองโดยได้รับความเห็นชอบจากสภาองค์การบริหารส่วนตำบลค้อทองและนายอำเภอเขื่องใน
จึงตราข้อบัญญัติไว้ ดังต่อไปนี้

ข้อ ๑  ข้อบัญญัตินี้เรียกว่า
ข้อบัญญัติองค์การบริหารส่วนตำบลค้อทอง เรื่อง การขุดดินและถมดิน พ.ศ. ๒๕๖๐

ข้อ ๒  ข้อบัญญัตินี้ให้ใช้บังคับในเขตองค์การบริหารส่วนตำบลค้อทองไม่น้อยกว่าสิบห้าวันนับตั้งแต่วันที่ได้ประกาศโดยเปิดเผย
ณ ที่ทำการองค์การบริหารส่วนตำบลค้อทองเป็นต้นไป

ข้อ ๓  บรรดาข้อบัญญัติ
ระเบียบ ประกาศ
หรือคำสั่งอื่นใดขององค์การบริหารส่วนตำบลค้อทองในส่วนที่ได้ตราไว้แล้วมีความขัดแย้งกับข้อบัญญัตินี้ให้ใช้ข้อบัญญัติฉบับนี้แทน

ข้อ ๔  ในข้อบัญญัตินี้
ดิน หมายความรวมถึง หิน กรวด หรือทราย
และอินทรียวัตถุต่าง ๆ ที่เจือปนกับดิน
พื้นดิน หมายความว่า พื้นผิวของดินที่เป็นอยู่ตามสภาพธรรมชาติ
ขุดดิน หมายความว่า
กระทำแก่พื้นดินเพื่อนำดินขึ้นจากพื้นดินหรือทำให้พื้นดินเป็นบ่อดิน
บ่อดิน หมายความว่า แอ่ง บ่อ สระ
หรือช่องว่างใต้ดินที่เกิดจากการขุดดิน
ถมดิน หมายความว่า การกระทำใด ๆ ต่อดินหรือพื้นดิน
เพื่อให้ระดับดินสูงขึ้นกว่าเดิม
เนินดิน หมายความว่า ดินที่สูงขึ้นกว่าระดับพื้นดินโดยการถมดิน
แผนผังบริเวณ หมายความว่า แผนที่แสดงสภาพของดิน
ที่ตั้งและขอบเขตของที่ดินที่จะขุดดินหรือถมดิน
รวมทั้งที่ดินและสิ่งปลูกสร้างที่อยู่ข้างเคียง
รายการ หมายความว่า ข้อความชี้แจงรายละเอียดเกี่ยวกับชนิดของดิน
ความลึกของบ่อดินที่จะขุดดิน หรือความสูงของเนินดินที่จะถมดิน
ความลาดเอียงของบ่อดินหรือเนินดิน
ระยะห่างจากขอบบ่อดินหรือเนินดินถึงเขตที่ดินหรือสิ่งปลูกสร้างของบุคคลอื่น
วิธีการป้องกัน การพังทลายของดินหรือสิ่งปลูกสร้าง และวิธีการในการขุดดินหรือถมดิน
เจ้าพนักงานท้องถิ่น หมายความว่า นายกองค์การบริหารส่วนตำบลค้อทอง
คณะกรรมการตรวจสอบการขุดดินถมดิน หมายความว่า คณะบุคคลซึ่งได้รับ
การแต่งตั้งจากนายกองค์การบริหารส่วนตำบลค้อทอง ตั้งแต่ ๓ - ๗ คน ซึ่งประกอบด้วย
รองนายกองค์การบริหารส่วนตำบล สมาชิกสภาองค์การบริหารส่วนตำบล พนักงานส่วนตำบล
และผู้ซึ่งนายกองค์การบริหารส่วนตำบลเห็นสมควร ให้มีหน้าที่ตรวจสอบการขุดดิน
ถมดินก่อนออกใบรับแจ้ง
การขุดดินถมดินตามแบบแปลนหรือข้อกำหนดรวมไปถึงกรณีมีการร้องเรียน
เพื่อนำเสนอเจ้าพนักงานท้องถิ่นดำเนินการต่อไป
พนักงานเจ้าหน้าที่ หมายความว่า
ผู้ซึ่งเจ้าพนักงานท้องถิ่นแต่งตั้งให้ปฏิบัติการตามข้อบัญญัตินี้
ราชการส่วนท้องถิ่น หมายความว่า องค์การบริหารส่วนตำบลค้อทอง

ข้อ ๕  ผู้ใดประสงค์จะทำการขุดดินโดยมีความลึกจากระดับพื้นดินเกิน
๒ เมตร หรือพื้นที่ปากบ่อดินเกิน ๓,๒๐๐
ตารางเมตร หรือมีความลึกหรือพื้นที่ตามที่เจ้าพนักงานท้องถิ่นประกาศกำหนด
ให้แจ้งต่อเจ้าพนักงานท้องถิ่นตามแบบที่เจ้าพนักงานท้องถิ่นกำหนด
โดยยื่นเอกสารแจ้งข้อมูล ดังต่อไปนี้
(๑) แผนผังบริเวณที่ประสงค์จะทำการขุดดิน
(๒) แผนผังแสดงเขตพื้นที่และที่ดินบริเวณข้างเคียง
(๓) รายการที่กำหนดไว้ในกฎกระทรวงที่ออกตามมาตรา ๖
แห่งพระราชบัญญัติการขุดดินและถมดิน พ.ศ. ๒๕๔๓
(๔) วิธีการขุดดินและขนดิน
(๕) ระยะเวลาทำการขุดดิน
(๖)
ชื่อผู้ควบคุมงานซึ่งจะต้องเป็นผู้มีคุณสมบัติตามที่กำหนดในกฎกระทรวง
(๗) ที่ตั้งสำนักงานของผู้แจ้ง
(๘) ภาระผูกพันต่าง ๆ
ที่บุคคลอื่นมีส่วนได้เสียเกี่ยวกับที่ดินที่จะทำการขุดดิน
(๙) เอกสารรายละเอียดอื่น ๆ ที่คณะกรรมการกำหนด
ถ้าผู้แจ้งได้ดำเนินการตามที่ระบุไว้ในวรรคหนึ่งโดยถูกต้องแล้ว
ให้เจ้าพนักงานท้องถิ่นออกใบรับแจ้งตามแบบที่เจ้าพนักงานท้องถิ่นกำหนด
เพื่อเป็นหลักฐานการแจ้งให้แก่ผู้นั้นภายในเจ็ดวันนับแต่วันที่ได้รับแจ้ง
และให้ผู้แจ้งเริ่มทำการขุดดินตามที่ได้แจ้งไว้ตั้งแต่วันที่ได้รับแจ้ง
ถ้าการแจ้งเป็นไปโดยไม่ถูกต้อง
ให้เจ้าพนักงานท้องถิ่นแจ้งให้แก้ไขให้ถูกต้องภายในเจ็ดวันนับแต่วันที่มีการแจ้งตามวรรคหนึ่ง
ถ้าผู้แจ้งไม่มาแก้ไขภายในเจ็ดวันนับแต่วันที่ผู้แจ้งได้รับแจ้งให้แก้ไขจากเจ้าพนักงานท้องถิ่น
ให้เจ้าพนักงานท้องถิ่นมีอำนาจออกคำสั่งให้การแจ้งตามวรรคหนึ่งเป็นอันสิ้นผล
ถ้าผู้แจ้งได้แก้ไขภายในเวลาที่กำหนดในวรรคสาม
ให้เจ้าพนักงานท้องถิ่นออกใบรับแจ้งให้แก่ผู้แจ้งภายในสามวันนับแต่วันที่ได้รับแจ้งที่ถูกต้อง
ผู้ได้รับแจ้งต้องเสียค่าธรรมเนียมและค่าใช้จ่ายตามที่กำหนดในข้อบัญญัตินี้

ข้อ ๖  การขุดดินที่มีความลึกเกิน
๒๐ เมตร ต้องมีการป้องกันการพังทลายของดิน
หรือสิ่งปลูกสร้างโดยมีการติดตั้งอุปกรณ์สำหรับวัดการเคลื่อนตัวของดินและต้องจัดทำแบบแปลนรายการประกอบแบบแปลนและรายการคำนวณ
ความในวรรคหนึ่งมิให้บังคับแก่การขุดบ่อน้ำใช้
ที่มีพื้นที่ปากบ่อดินไม่เกิน ๔ ตารางเมตร

ข้อ ๗  ห้ามดำเนินการขุดดิน
เพื่อใช้ประโยชน์ในการฝังกลบขยะวัสดุกระจายพิษหรือรังสีโดยเด็ดขาด

ข้อ ๘  การขุดดินที่มีความลึกจากระดับพื้นดินเกิน
๒ เมตร หรือมีพื้นที่ปากบ่อดินเกิน ๓,๒๐๐
ตารางเมตร ปากบ่อดินจะต้องห่างจากแนวเขตที่ดินของบุคคลอื่นหรือที่สาธารณะเป็นระยะไม่น้อยกว่าสองเท่าของความลึกของบ่อดินที่จะขุดแต่ต้องไม่น้อยกว่า
๕ เมตร กรณีบ่อทราย ปากบ่อทรายจะต้องห่างจากแนวเขตที่ดินของบุคคลอื่น
หรือที่สาธารณะเป็นระยะไม่น้อยกว่า ๔ เท่าของความลึกของบ่อทรายที่จะขุด
แต่ต้องไม่น้อยกว่า ๑๐ เมตร เพื่อป้องกันการพังทลายของดินหรือสิ่งปลูกสร้าง
เว้นแต่จะได้มีการจัดการป้องกันการพังทลายของดินหรือสิ่งปลูกสร้าง
โดยการรับรองของวิศวกรผู้ได้รับใบอนุญาตให้ประกอบวิชาชีพวิศวกรรมควบคุม
สาขาวิศวกรรมโยธา ไม่ต่ำกว่าระดับสามัญวิศวกรรมตามกฎหมายว่าด้วยการประกอบวิชาชีพวิศวกร

ข้อ ๙  ในระหว่างการขุดดินตามข้อ ๕
ผู้ขุดดินจะต้องระบายน้ำบนพื้นดิน บริเวณขอบบ่อดินไม่ให้น้ำท่วมขัง
และต้องไม่ใช้พื้นที่บริเวณขอบบ่อดินเป็นที่กองดินหรือวัสดุอื่นใดในลักษณะที่อาจจะเป็นอันตรายแก่การพังทลายของดิน
หรือสิ่งปลูกสร้าง

ข้อ ๑๐  ในระหว่างการขุดดิน
ผู้ขุดดินต้องเก็บใบรับแจ้ง แผนผังบริเวณ และรายการไว้ที่ขุดดินชุดหนึ่ง
และพร้อมที่จะให้พนักงานเจ้าหน้าที่ตรวจดูได้

ข้อ ๑๑  ผู้ขุดดินจะต้องดำเนินการขุดดินตามหลักเกณฑ์และเงื่อนไข
ดังต่อไปนี้
(๑) การขุดดินต้องมีการเตรียมการป้องกันการพังทลายของดิน
(๒) การขุดดินต้องห่างจากอาคารบ้านเรือนผู้อื่นอย่างน้อย ๑๐ เมตร
ความลาดเอียง ๐.๕ เท่าของความลึก
(๓) การขุดดินต้องห่างจากที่ดินใกล้เคียงอย่างน้อย ๕ เมตร
ยกเว้นการขุดทราย ต้องห่างจากที่ดินใกล้เคียงอย่างน้อย ๑๐ เมตร ความลาดเอียง ๐.๕
เท่าของความลึกจากที่ดินใกล้เคียงอย่างน้อย ๑๐ เมตร ความลาดเอียง ๐.๕
เท่าของความลึก
(๔) การขุดดินต้องห่างจากที่สาธารณประโยชน์ หรือลำห้วยสาธารณประโยชน์
อย่างน้อย ๑๐ เมตร ลาดเอียง ๐.๕ เท่าของความลึก ยกเว้นการขุดดินเพื่อการเกษตร
ห่างจากลำห้วยสาธารณประโยชน์ อย่างน้อย ๕ เมตร ลาดเอียง ๐.๕ เท่าของความลึกหรือตามที่เจ้าพนักงานท้องถิ่นเห็นสมควร

ข้อ ๑๒  การขุดดินโดยมีความลึกจากระดับพื้นดินไม่เกิน
๒ เมตร เมื่อจะขุดดินใกล้แนวเขต
ที่ของผู้อื่นต้องจัดการป้องกันการพังทลายของดินตามวิสัยที่ควรกระทำดังนี้
(๑) เว้นระยะห่างจากที่ดินใกล้เคียง อย่างน้อย ๒ เมตร
(๒) เว้นระยะห่างจากที่สาธารณประโยชน์
หรือลำห้วยสาธารณประโยชน์อย่างน้อย ๑๐ เมตร

ข้อ ๑๓  ผู้ขุดดินต้องตั้งป้ายสีสะท้อนแสงเพื่อเตือนอันตราย
ขนาดกว้างไม่น้อยกว่า ๕๐ เซนติเมตร และยาวไม่น้อยกว่า ๑ เมตร ทำด้วยวัสดุถาวร
โดยติดตั้งไว้เป็นระยะไม่เกิน ๔๐ เมตร รอบบ่อดิน ในตำแหน่งที่เห็นง่ายตลอดระยะเวลาทำการขุดดิน

ข้อ ๑๔  ผู้ขุดดินจะต้องขุดดินตามพื้นที่ที่แจ้ง
และเมื่อสิ้นสุดการขุดจะต้องปรับพื้นที่ให้เป็นไปตามแบบแปลนและต้องตรวจสอบเสถียรภาพของบ่อดินและดำเนินการให้มีความมั่นคงปลอดภัยอยู่เสมอ
และต้องแจ้งให้เจ้าพนักงานท้องถิ่นตรวจสอบความถูกต้องเมื่อสิ้นสุดการขุดดินนั้น

ข้อ ๑๕  การขุดดินในบริเวณที่ติดต่อกับที่สาธารณะหรือทางสาธารณะ
ผู้ขุดต้องจัดให้มีสิ่งกันตก หรือราวกั้นที่มั่นคงแข็งแรงรอบบริเวณนั้น
รวมทั้งติดตั้งไฟฟ้าให้มีแสงสว่างเพียงพอหรือไฟสัญญาณ เตือนอันตรายจำนวนพอสมควร ในระหว่างเวลาพระอาทิตย์ตกถึงพระอาทิตย์ขึ้นตลอดระยะเวลาที่ทำการขุดดิน
ในกรณีการขุดดินตามวรรคหนึ่ง
ในพื้นที่ที่ไม่มีไฟฟ้าแสงสว่างต้องทาสีสิ่งกันตกหรือราวกั้นด้วยสีสะท้อนแสงที่มองเห็นได้ชัด

ข้อ ๑๖  ผู้ขุดดินต้องใช้เส้นทางในการขนดิน
ตามที่เจ้าพนักงานท้องถิ่นเห็นชอบเท่านั้น
(๑) ผู้ขุดดิน ผู้ประกอบการ
และเจ้าของรถบรรทุกต้องควบคุมมิให้มีวัสดุตกหล่น
(๒) ผู้ขุดดิน
ผู้ประกอบการต้องควบคุมพฤติกรรมของผู้ขับรถบรรทุกอย่าให้ขับรถ ในลักษณะกีดขวาง
ประมาท หวาดเสียว อันอาจเกิดอันตราย
(๓) ผู้ประกอบการขนส่งดิน เจ้าของรถบรรทุกต้องจำกัดความเร็วไม่เกิน
๓๐ กิโลเมตร/ชั่วโมง ในเขตองค์การบริหารส่วนตำบลค้อทอง ยกเว้นทางหลวงสาย ๒๔๐๖
(๔) ผู้ประกอบการขนส่งดินต้องบรรทุกน้ำหนักไม่เกินตามที่กฎหมายกำหนด
(๕) ผู้ขุดดินจะต้องยินยอมชดใช้ความเสียหายใด ๆ
ที่อาจเกิดขึ้นอันเนื่องมาจาก การขุดดินและการขนส่งดิน

ข้อ ๑๗  ผู้ใดประสงค์จะทำการถมดินโดยมีความสูงของเนินดินเกินกว่าระดับที่ดินต่างเจ้าของที่อยู่ข้างเคียง
และมีพื้นที่เกิน ๘๐๐ ตารางเมตร (สองงาน)
ต้องแจ้งการถมดินนั้นต่อเจ้าพนักงานท้องถิ่น ตามแบบที่เจ้าพนักงานท้องถิ่นกำหนด
โดยยื่นเอกสารแจ้งข้อมูล ดังต่อไปนี้
(๑) แผนผังบริเวณที่ประสงค์จะทำการถมดิน
(๒) แผนผังแสดงเขตที่ดินและที่ดินบริเวณข้างเคียง
(๓) วิธีการถมดินและการระบายน้ำ
(๔) ระยะเวลาทำการถมดิน
(๕) ชื่อผู้ควบคุมงาน
(๖) ที่ตั้งสำนักงานของผู้แจ้ง
(๗) ภาระผูกพันต่าง ๆ ที่บุคคลอื่นมีส่วนได้เสียเกี่ยวกับที่ดินที่จะทำการถมดิน
ผู้ใดจะทำการถมดินติดกับทางสาธารณะ
ทุกขนาดพื้นที่ต้องแจ้งการถมดินนั้นต่อเจ้าพนักงานท้องถิ่นเพื่อให้เจ้าพนักงานท้องถิ่น
ตรวจสอบและออกใบรับแจ้งจึงจะดำเนินการถมดินได้
โดยยื่นเอกสารตามที่เจ้าพนักงานท้องถิ่นเห็นสมควร
การถมดินที่ติดกับทางสาธารณะ มีความสูงของเนินดินเฉลี่ยเกิน ๕๐
เซนติเมตร จากระดับถนนต้องจัดทำกำแพงกันดินตามที่เจ้าพนักงานท้องถิ่นเห็นสมควร

ข้อ ๑๘  การถมดินที่มีพื้นที่ของเนินดินติดต่อเป็นผืนเดียวกันเกิน
๘๐๐ ตารางเมตร (สองงาน) และมีความสูงของเนินดินตั้งแต่ ๕๐ เซนติเมตร
นับจากระดับที่ดินต่างเจ้าของที่อยู่ข้างเคียงต้องจัดทำแบบแปลนรายการประกอบแบบแปลนและรายการคำนวณ

ข้อ ๑๙  การถมดินที่มีพื้นที่ของเนินดินติดต่อเป็นผืนเดียวกันเกิน
๘๐๐ ตารางเมตร (สองงาน) และมีความสูงของเนินดินเกินกว่าระดับที่ดินต่างเจ้าของที่อยู่ข้างเคียง
ตั้งแต่ ๕๐ เซนติเมตร จะต้อง มีผู้ควบคุมงานเป็นผู้ได้รับใบอนุญาตให้ประกอบวิชาชีพ

ข้อ ๒๐  การถมดิน
ส่วนฐานของเนินดินจะต้องห่างจากแนวเขตที่ดินของบุคคลอื่น
หรือที่สาธารณะเป็นระยะไม่น้อยกว่าความสูงของเนินดินที่จะถม เว้นแต่จะได้มีการจัดการป้องกัน
การพังทลายของดิน หรือสิ่งปลูกสร้าง
โดยมีการรับรองจากผู้ได้รับใบอนุญาตให้ประกอบวิชาชีพ

ข้อ ๒๑  การถมดินในบริเวณที่ติดต่อกับทางสาธารณะ
ผู้ถมดินต้องตั้งป้ายสีสะท้อนแสงเพื่อเตือนอันตราย ขนาดกว้างไม่น้อยกว่า ๕๐
เซนติเมตร และยาวไม่น้อยกว่า ๑ เมตร ทำด้วยวัสดุถาวร
ไว้บนเนินดินที่ถมดินที่ติดทางสาธารณะ ในตำแหน่งที่เห็นง่ายตลอดระยะเวลาที่ทำการถมดิน

ข้อ ๒๒  ในกรณีที่ผู้ถมดินจะทำการถมดินชิดที่ของบุคคลอื่น
ที่มีระยะห่างจากส่วนกลางของลาดเนินดิน ถึงเขตที่ดินน้อยกว่า ๕๐ เซนติเมตร
ต้องได้รับความยินยอมเป็นหนังสือจากเจ้าของที่ดินข้างเคียง
การถมดินตามวรรคหนึ่ง
หากจะต้องทำกำแพงกั้นดินหรือฐานรากเสริมเพื่อป้องกันการพังทลายของดิน
ให้ปฏิบัติตามกฎหมายว่าด้วยการควบคุมอาคาร

ข้อ ๒๓  การถมดินที่มีพื้นที่ที่เป็นเนินดินเกินกว่าระดับที่ดินต่างเจ้าของที่อยู่ข้างเคียงและมีพื้นที่ของเนินดินเกิน
๘๐๐ ตารางเมตร (สองงาน)
จะต้องจัดให้มีการระบายน้ำให้เพียงพอที่จะไม่ก่อให้เกิดความเดือดร้อนแก่เจ้าของที่ดินใกล้เคียงหรือบุคคลอื่น
โดยระบายน้ำสาธารณะหรือจัดให้มีแหล่งรับน้ำที่เพียงพอต่อปริมาณน้ำที่ต้องระบายออกจากเนินดิน
การถมดินทุกขนาดพื้นที่ติดกับทางสาธารณะต้องวางท่อระบายน้ำตามแนวเขตทางสาธารณะตามที่เจ้าพนักงานท้องถิ่นกำหนด

ข้อ ๒๔  ผู้ถมดินต้องควบคุมลูกจ้าง
หรือตัวแทนให้ปฏิบัติการถมดินให้ถูกต้องและต้องรับผิดในการกระทำของลูกจ้างหรือตัวแทนซึ่งกระทำในทางการจ้างหรือตามที่ได้รับมอบหมาย

ข้อ ๒๕  ผู้ถมดินต้องใช้เส้นทางในการขนดิน
ตามที่เจ้าพนักงานท้องถิ่นเห็นชอบเท่านั้น
(๑) ผู้ประกอบการ และเจ้าของรถบรรทุกต้องควบคุมมิให้มีวัสดุตกหล่น
(๒) ผู้ถมดิน
ผู้ประกอบการต้องควบคุมพฤติกรรมของผู้ขับรถอย่าให้ขับรถในลักษณะกีดขวาง ประมาท
หวาดเสียว อันอาจเกิดอันตราย
(๓) ผู้ประกอบการขนส่งดิน เจ้าของรถบรรทุกต้องจำกัดความเร็วไม่เกิน
๓๐ กิโลเมตร/ชั่วโมง ในเขตองค์การบริหารส่วนตำบลค้อทอง ยกเว้นถนนทางหลวงสาย ๒๔๐๖
(๔) ผู้ประกอบการขนย้ายดินต้องบรรทุกน้ำหนักไม่เกินตามที่กฎหมายกำหนด
(๕) ผู้ประกอบการและเจ้าของรถบรรทุกต้องยินยอมชดใช้ความเสียหายใด ๆ
ที่อาจเกิดขึ้นอันเนื่องมาจากการถมดินและการขนส่งดิน

ข้อ ๒๖  ในการขุดดินหรือถมดินจะต้องจัดให้มีเครื่องหมายแสดงขอบเขตที่ดินที่จะทำการขุดดินหรือถมดิน
และให้มีเครื่องหมายแสดงแนวเขตที่ดิน พร้อมติดตั้งป้ายขนาดกว้างไม่น้อยกว่า ๑๒๐
เซนติเมตร ยาวไม่น้อยกว่า ๒๔๐ เซนติเมตร
ในบริเวณที่ทำการขุดดินหรือถมดินที่สามารถเห็นได้ง่ายตลอดเวลาที่ทำการขุดดินหรือถมดิน
โดยแสดงข้อความดังต่อไปนี้

ข้อ ๒๗  การขุดดินหรือถมดินจะกระทำได้เฉพาะในเวลาระหว่างพระอาทิตย์ขึ้นถึงพระอาทิตย์ตก
ถ้าจะกระทำในเวลาระหว่างพระอาทิตย์ตกถึงพระอาทิตย์ขึ้นต้องได้รับอนุญาตเป็นหนังสือจากเจ้าพนักงานท้องถิ่น

ข้อ ๒๘  ในระหว่างการขุดดินหรือถมดิน
และหลังการขุดดินหรือถมดินเจ้าของที่ดินหรือผู้แจ้ง
หรือผู้ควบคุมงานต้องตรวจสอบเสถียรภาพของดินให้มีความมั่นคงปลอดภัยอยู่เสมอ
การขุดดินหรือถมดินตามวรรคหนึ่งต้องไม่ก่อให้เกิดความเสียหายต่อทรัพย์สิน
หรือสิ่งปลูกสร้างของบุคคลอื่น หรือทรัพย์สินอันเป็นสาธารณประโยชน์
ในกรณีที่ทรัพย์สินของทางราชการเสียหาย เจ้าของที่ดินหรือผู้แจ้ง
หรือผู้ควบคุมงานหรือผู้รับจ้างต้องร่วมกันรับผิดชอบความเสียหายที่เกิดขึ้น และต้องซ่อมแซมให้อยู่ในสภาพเดิมตามที่เจ้าพนักงานท้องถิ่นกำหนดวิธีการ
 ทั้งนี้ ต้องภายใน ๓๐ วัน
นับแต่วันที่ทรัพย์สินเสียหาย
ซึ่งการซ่อมแซมทรัพย์สินดังกล่าวไม่เป็นการทุเลาคดีความ

ข้อ ๒๙  เจ้าพนักงานท้องถิ่นมีอำนาจออกคำสั่งเป็นหนังสือ
สั่งให้ผู้ขุดดิน ผู้ถมดินหรือเจ้าของหยุดการขุดดินหรือถมดินหรือจัดการป้องกันความเสียหายที่อาจเกิดขึ้น
จัดการแก้ไขการขุดดินหรือถมดินนั้นได้ตามที่เห็นสมควร
เมื่อมีผู้ได้รับความเสียหายจากการขุดดินหรือถมดินร้องขอ ผู้ขุดดิน ผู้ถมดิน
หรือตัวแทนหรือเจ้าของที่ดินอำนวยความสะดวกตามสมควร

ข้อ ๓๐  พนักงานเจ้าหน้าที่มีอำนาจเข้าไปตรวจสอบสถานที่ที่มีการขุดดินหรือถมดิน ว่าได้ปฏิบัติตามข้อบัญญัติหรือไม่  ทั้งนี้
ในระหว่างเวลาพระอาทิตย์ขึ้นถึงพระอาทิตย์ตก หรือในระหว่างเวลาทำการ
และให้ผู้ขุดดิน ผู้ถมดินหรือตัวแทนหรือเจ้าของที่ดินอำนวยความสะดวกตามสมควร

ข้อ ๓๑  ในกรณีที่มีการกระทำความผิดตามข้อบัญญัตินี้
ให้มีบทกำหนดโทษ ตามพระราชบัญญัติการขุดดินและถมดิน พ.ศ.๒๕๔๓
(๑) ผู้ใดไม่ปฏิบัติตามข้อ ๑๖ และ ข้อ ๒๕
ต้องระวางโทษปรับไม่เกินหนึ่งพันบาท

ข้อ ๓๒  ผู้ใดขุดดินหรือถมดินที่มีลักษณะต้องแจ้งต่อเจ้าพนักงานท้องถิ่นตามข้อบัญญัตินี้
อยู่ก่อนวันที่ข้อบัญญัตินี้มีผลใช้บังคับให้ปฏิบัติตามข้อ ๕ หรือ ข้อ ๑๗
แล้วแต่กรณี ภายในสิบห้าวันนับแต่วันที่ข้อบัญญัตินี้มีผลบังคับ
และเมื่อได้ดำเนินการแล้ว ให้ถือว่าผู้นั้นได้รับใบแจ้งตามข้อบัญญัตินี้
บรรดาใบรับแจ้งการขุดดินหรือถมดินที่ได้ออกก่อนวันใช้ข้อบัญญัตินี้ให้คงใช้ได้ต่อไปจนสิ้นอายุใบรับแจ้งนั้น

ข้อ ๓๓  ให้นายกองค์การบริหารส่วนตำบลค้อทองมีหน้าที่รักษาการให้เป็นไปตามข้อบัญญัตินี้
และให้มีอำนาจออกกฎ ระเบียบข้อบังคับ คำสั่ง
เพื่อปฏิบัติให้เป็นไปตามข้อบัญญัตินี้

ประกาศ ณ วันที่ ๓๑ พฤษภาคม พ.ศ. ๒๕๖๐
สง่า  หาญกล้า
นายกองค์การบริหารส่วนตำบลค้อทอง

[เอกสารแนบท้าย]

๑. บัญชีอัตราค่าธรรมเนียมท้ายข้อบัญญัติองค์การบริหารส่วนตำบลค้อทอง
เรื่อง การขุดดินและถมดิน พ.ศ. ๒๕๖๐

(ดูข้อมูลจากภาพกฎหมาย)

พรวิภา/จัดทำ
๒๐ เมษายน ๒๕๖๑

[๑] ราชกิจจานุเบกษา
เล่ม ๑๓๕/ตอนพิเศษ ๙๐ ง/หน้า ๕๕/๒๐ เมษายน ๒๕๖๑